КъБР-м къыщежьащ, нэгъуэщI щIыпIэхэм къыддащтэ
Лъэпкъхэм я зэхущытыкIэхэр гъэбыдэнымрэ зегъэужьынымрэ хуэгъэпса «Зэныбжьэгъугъэ — 2016» республикэ зэхыхьэр иджыблагъэ къызэIуахащ. Абы хэтащ «Вече» урыс щэнхабзэ IуэхущIапIэм и унафэщI Канунников Анатолий, Налшык къалэ дэт члисэм и дин лэжьакIуэ Осипов Константин, «Мир дому твоему» жылагъуэ зэгухьэны- гъэм и тхьэмадэ Шыбзыхъуэ Сафудин, КъБР-м и Муслъымэнхэм я дин IуэхущIапIэм и унафэщIым и къуэдзэ Сыжажэ Алим, лъэпкъ щэнхабзэ центрхэм я унафэщIхэр.
«Зэныбжьэгъугъэ» щIалэгъуалэ проектыр 2009 гъэм япэу ди республикэм щрагъэжьащ. Абы хэтащ Арщыдан, Гундэлэн къуажэхэм щыщу унагъуэ зыбжанэ. КIуэ пэтми мы Iуэхум зиубгъу, къыхыхьэну хуейхэм къахэхъуэ зэпытщ. А зэманым къриубыдэу проектым Кавказ Ищхъэрэм и щIыналъэ зыбжанэ, хамэ къэралхэм къикIахэри хэту къызэ- щIиубыдащ.
Iуэхум и жэрдэмщIакIуэ, Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор зэIущIэр къыщызэIуихым тепсэлъыхьащ иджыблагъэ зыхэта Урысейпсо форумым КИФЩI-м щыщу щыIахэм «Зэныбжьэгъугъэ» проектыр я деж зэрыщрагъэкIуэ-кIым я гугъу зэращIам, КъБР-м къыщежьауэ щыта Iуэхур адрей лъэпкъхэми къызэрызэдащтам.
— Сыщогугъ проектым ныбжьыщIэ куэд ныбжьэгъугъэкIэ зэригъэубыдыну, мы Iуэхум гъащIэм къащыхуэсэбэпын дерс щхьэпэ къыхахыну. Щхьэж къызыхэкIа лъэпкъым и фIыпIэр игъэлъэгъуэну Iэмал фиIэщ, — захуигъэзащ КIурашыным ныбжьыщIэхэм.
— Пасэрей хабзэхэр къэгъэщIэрэщIэжыным зэманым дыхуишащ, — пищащ адэкIэ Канунников Анатолий. — Ди адэжьхэм акъылышхуэ ябгъэдэлъащ. Зы лъэбакъуэ ячынумэ, зыбжанэрэ егупсысырт, арат Iуэху ящIыр къащIехъулIэри. Абыхэм къащIэна хабзэхэр хъугъуэфIыгъуэ мылъытэщ. А хабзэ дахэр къэгъэщIэрэщIэжыным илъэс зыбжанэ хъуауэ елэжь управленэм фIыщIэ хуэфащэщ. Мы проектым нэхъапэкIэ хэта ныбжьыщIэхэр нобэми зэныбжьэгъущ, унагъуэкIэ зэкIэлъокIуэ. Джылахъстэнеймрэ Екатериноградскэ къуажэмрэ дэса зэныбжьэгъухэр зэкIэлъыкIуэфын папщIэ тэрчыпсым лъэмыж тралъхьащ. мис апхуэдэ къару иIащ зэныбжьэгъугъэм. Фи насыпыр щызу, узыншагъэр фи бэу хабзэр зыхъумэн щIэблэ фыхъуну си гуапэщ.
КъыкIэлъыкIуэу псалъэ иратащ Сыжажэ Алим.
— Нобэ махуэ лъапIэщ. Тхьэшхуэм дызэмыщхьу дыкъыщIигъэщIар дызэрыцIыхун, щхьэж диIэ фIымкIэ дызэдэгуэшэн папщIэщ. Зэныбжьэгъугъэм ехьэлIа дауэдапщэ куэд ди республикэм къыщызэрагъэпэщ, ауэ нэгъуэщI хабзэ щызэрахьэ унагъуэ ущыхэсым и дежщ а лъэпкъым и хабзэр нэгъэсауэ къыщыпхуэщIэнур. ФыкъызыхэкIа лъэпкъым, унагъуэм я напщIэу фызэрыщытыр зэщывмыгъэгъупщэ, — жиIащ Сыжажэм.
— Кавказ Ищхъэрэм лъэпкъ куэд зэгурыIуэрэ зэдэIуэжу щызэдопсэу. Зэныбжьэгъугъэр куэдым къехъулIэркъым, нэгъуэщI цIыху уи гъащIэм къыхэбгъыхьэу уи хабзэм и дахэмкIэ удэгуэшэфыныр лIыгъэщ. ЦIыху мыхъумыщIэхэм ящышынэу псоми защызыдзей щыIэщ, насып шэсыпIэ зэи уимыхьэу уи закъуэ упсэу нэхърэ, зэ ущыуэмэ нэхъыфIщ, — жиIащ Осиповым.
Мы гъэм «Зэныбжьэгъугъэ» проектым КъБР-м и муниципальнэ щIыналъэхэмрэ къалэ округхэмрэ ящыщу унагъуэ 22-рэ хэтынущ. Абы ипкъ иткIэ ныбжьыщIэхэр махуиблкIэ нэгъуэщI лъэпкъ щыщ унагъуэхэм щыпсэунущ, я хабзэм, щэнхабзэм зыщагъэгъуазэу.
Щомахуэ Залинэ.
Сурэтхэр Къарей Элинэ трихащ.
